กูรูคาดครึ่งปีหลังราคาทองหลุด 17,000 บ.
ดัชนีเชื่อมั่นทองคำ ส.ค.ยังหดตัวกังวลเฟดขึ้นดบ. คาดราคา H2 หลุด 17,000
13 ส.ค. 2558

นายกมลธัญ พรไพศาลวิจิต ผู้อำนวยการศูนย์วิจัยทองคำ เปิดเผยว่า ดัชนีความเชื่อมั่นราคาทองคำในเดือนสิงหาคม 2558 ต่ำกว่าระดับ 50 จุดเป็นเดือนที่สามติดต่อกัน สะท้อนทัศนคติในเชิงลบต่อราคาทองคำ โดยค่าดัชนีปรับตัวลดลง 3.65 จุด มาอยู่ที่ระดับ 43.87 จุด จากความวิตกเรื่องการปรับขึ้นดอกเบี้ยของธนาคารกลางสหรัฐฯ ทำให้มุมมองของผู้ลงทุนและผู้ค้าที่มีต่อราคาทองคำเป็นไปในเชิงลบ ประกอบกับเดือนที่ผ่านมาราคาทองคำในตลาดโลกอ่อนตัวลงกว่า 7.5%
อย่างไรก็ดี กลุ่มตัวอย่างเชื่อว่าราคาทองคำในประเทศจะอ่อนตัวไม่มากนัก เนื่องจากแนวโน้มการอ่อนตัวของค่าเงินบาทหนุนราคาทองคำในประเทศ ขณะที่สัดส่วนของกลุ่มตัวอย่างที่เชื่อว่าจะซื้อทองคำในช่วงหนึ่งเดือนข้างหน้าลดลง
ส่วนดัชนีความเชื่อมั่นราคาทองคำในระยะสามเดือนข้างหน้าปรับตัวลดลงเช่นกัน โดยลดลง 2.31 จุดมาอยู่ที่ระดับ 49.28 จุด สะท้อนความไม่แน่ใจในการฟื้นตัวของราคาทองคำในระยะกลาง โดยมีปัจจัยเรื่องการขึ้นดอกเบี้ยของธนาคารกลางสหรัฐฯ เป็นปัจจัยกดดันสำคัญ
ทางด้านบทสรุปความคิดเห็นผู้ค้าทองคำ (Gold Trader Consensus) จากผู้ประกอบกิจการค้าทองคำรายใหญ่ ผู้ค้าส่งทองคำ และผู้ประกอบกิจการนายหน้าซื้อขายสัญญาซื้อขายล่วงหน้าที่อ้างอิงกับราคาทองคำ จำนวน 8 ตัวอย่าง พบว่าผู้ค้าส่วนใหญ่เชื่อว่าราคาทองคำในประเทศเดือนนี้มีแนวโน้มจะปรับตัวลดลงหรือเคลื่อนไหวใกล้เคียงกับเดือนกรกฎาคม โดยมีผู้ค้า 1 รายมองทองคำเฉลี่ยจะปรับตัวเพิ่มขึ้น ส่วนอีก 3 รายมองราคาทองเฉลี่ยจะใกล้เคียงกับเดือนกรกฎาคม และผู้ค้า 4 รายเชื่อว่าราคาทองคำเฉลี่ยจะปรับตัวลดลงในเดือนสิงหาคม
ผู้ค้ามองว่าราคาทองคำในตลาดโลกน่าจะมีกรอบราคาสูงสุดอยู่ระหว่าง 1,120-1,160 ดอลลาร์สหรัฐฯต่อออนซ์ ส่วนกรอบการเคลื่อนไหวของราคาต่ำสุดอยู่ที่ 1,040-1,060 ดอลลาร์สหรัฐฯต่อออนซ์ สำหรับราคาทองคำแท่งในประเทศ (ความบริสุทธิ์ 95.5%) กลุ่มตัวอย่างให้น้ำหนักราคาสูงสุดที่ 19,000-19,500 บาทต่อหนึ่งบาททองคำ และกรอบการเคลื่อนไหวต่ำสุดอยู่ที่ 17,000-18,000 บาทต่อหนึ่งบาททองคำ
นอกจากนี้ ศูนย์วิจัยทองคำยังได้จัดทำแบบสำรวจกรอบราคาทองคำในช่วงครึ่งหลังของปีจากผู้ประกอบการรายใหญ่และตัวแทนซื้อขายอนุพันธ์ที่มีความเกี่ยวข้องกับทองคำ 5 รายพบว่า ราคาทองคำในตลาดโลกเฉลี่ยครึ่งหลังประมาณ 1,114 ดอลลาร์สหรัฐฯ ต่อออนซ์ ค่าเฉลี่ยสูงสุด 1,250 ดอลลาร์สหรัฐฯ ต่อออนซ์ ค่าเฉลี่ยต่ำสุด 974 ดอลลาร์สหรัฐฯ ต่อออนซ์
กรอบค่าเงินบาท ค่าเฉลี่ยครึ่งปีหลัง 34.82 บาทต่อดอลลาร์สหรัฐฯ ค่าเฉลี่ยสูงสุด 35.94 บาทต่อดอลลาร์สหรัฐฯ ค่าเฉลี่ยต่ำสุด 33.78 บาทต่อดอลลาร์สหรัฐฯ
ส่วนราคาทองคำในประเทศค่าเฉลี่ยราคาครึ่งหลังปี 2558 เท่ากับ 18,378 บาทต่อบาททองคำ ค่าเฉลี่ยสูงสุด 20,652 บาทต่อบาททองคำ ค่าเฉลี่ยต่ำสุด 16,218 บาทต่อบาททองคำ